Verbos impersonals en francés

Los verbos impersonals en francés no se conchugan que en tercera persona singular, sin que esta persona indique ni un obchecto, ni un ser, ni res de preciso, por lo que no se puede reemplazar por un atra palabra u grupo de palabras.

Los verbos impersonals no tienen ni imperativo, ni participio present ni cherundio y gosan levar como subchecto aparent lo pronombre il, encara que lo verbo être impersonal leva ce como subchecto aparent, y tamién bi ha frases impersonals comuns con lo pronombre on fendo de subchecto.

En francés bi ha verbos esencialment impersonals y verbos accidentalment impersonals. Michèle Maheo-Le Coadic, Reine Mimran, Sylvie Poisson-Quinton: Grammaire expliquee du francais. Niveau intermediaire. Clé International, 2007. pp 127-118.

 Verbos exclusivament impersonals 
Bi ha ciertos verbos que no presentan que una forma impersonal: y avoir, verbos meteorolochicos.

 Verbos meteorolochicos 
Verbos pa parlar de l'orache:
Il neige.
Il pleut.

Lo verbo faire fa locucions verbals impersonals con matiz meteorolochico u relacionau con los ciclos naturals: Jesús Cantera y Eugenio de Vicente: Gramática francesa. Editorial Cátedra, S.A., 1999. pp 150-154.
Il fait chaud.
Il fait froid.
Il fait nuit.

 Y avoir 
Ye la forma impersonal de lo verbo avoir:
Il y a.
Il y a eu.
Il y avait.
Il y aura.
Il y aurait.

 Falloir 
Lo verbo falloir ye defectivo y presenta la forma Il faut:
Il faut de la parole.
Il faut que je parle.
Il faut parler.

 Locucions verbals con lo verbo être + adchectivo 
Son locucions verbals que se pueden emplegar en oracions completivas por representar en bel caso verbos d'opinión. Pueden ir con la preposición de y un infinitivo u con la conchunción completiva que seguida d'un verbo en indicativo u subchuntivo.

Si indican certeza u probabilidat las completivas van en indicativo en las oracions afirmativas:
Il est sûr que + indicativo. Élodie Heu: Le nouvel édito. Niveau B1. Les Éditions Didier, 2012, pp 78-79.
Il est certain que + indicativo.
Il est évident que + indicativo.
Il est probable que + indicativo.
Il est vraisemblable que + indicativo.

Si no indican que posibilidat u dubda las completivas van en subchuntivo.
Il est possible que + subchuntivo.

Si levan un adchectivo que implique una apreciación u sentimiento como normal, anormal, drôle, bizarre, étonnant, étrange, désolant, navrant, stupide, ridicule, utile, inutile, honteux y excellent van con subchuntivo.
Il est normal que + subchuntivo.
Il est essentiel que + subchuntivo.
Il est préférable que + subchuntivo.

 Locucions verbals con atros verbos 
Il vaut mieux que + subchuntivo.
Il s'agit de.

En bel caso son verbos d'opinión. Los verbos paraître y sembler no son sinonimos cuan son impersonals.
Il semble que + subchuntivo: tiengo la impresión que + subchuntivo.
Il paraît que + indicativo: diz que + indicativo.

 Verbos accidentalment impersonals 
En francés bi ha unas construccions impersonals pareixidas a las de l'aragonés y diferents de las luengas ibero-romances. Bi ha oracions impersonals con verbos no impersonals. N'estos casos lo subchecto real se posa dezaga de lo verbo y lo subchecto aparent ye il. En francés y en aragonés un verbo impersonal u emplegau en un chiro impersonal nunca no concuerda con lo sintagma postverbal (que en las luengas ibero-romances se considera lo subchecto real d'estas oracions y plega a concordar).
Il reste encore quelques spectateurs dans la salle.

Mesmo bi ha oracions que omiten lo pronombre il en lenguache familiar u en textos d'estilo comercial y administrativo que continan mantenendo lo verbo en tercera persona singular chunto con un sintagma postverbal en plural:
Manque douze lignes.
Reste vos observations.

Un grupo bien definiu de verbos no impersonals que presentan chiros impersonals son verbos que se fan servir pa expresar un feito u escaicimiento:
Se produir.
S'arriver.
Se passer.
Rester.

Los verbos défendre, interdire, permetre, décider, y résoudre s'emplegan en pasiva y en forma impersonal cuan se quiere evitar nombrar l'achent de l'acción:
Il est interdit de fumer.

Un atro verbo no impersonal con chiro impersonal ye suffir:
Il suffit de téléphoner.

Lo verbo tomber en contextos meteorolochicos puede tener tamién estas estructuras.

 Referencias 

 Bibliografía 
 Jesús Cantera y Eugenio de Vicente: Gramática francesa. Editorial Cátedra, S.A., 1999.
 Gramática francesa. Larousse Editorial, S.A, 2000.
 Gramática francesa. Larousse Editorial, S.A, 2014.
 Michèle Maheo-Le Coadic, Reine Mimran, Sylvie Poisson-Quinton: Grammaire expliquee du francais. Niveau intermediaire. Clé International, 2007.
 Maïa Grégoire, Odile Thiévenaz: Grammaire progressive du français. Clé International, 2002. 
 Ludivine Glaud, Yves Loiseau, Elise Merlet: Grammaire essentielle du françáis. B1. Les Éditions Didier, 2015.
 Élodie Heu: Le nouvel édito. Niveau B1. Les Éditions Didier, 2012.

Impersonals
Francés